Document ID: 32014D0269

VYKONÁVACIE ROZHODNUTIE RADY
zo 6. mája 2014,
ktorým sa mení rozhodnutie 2009/935/SVV, pokiaľ ide o zoznam tretích štátov a organizácií, s ktorými Europol uzavrie dohody
(2014/269/EÚ)
RADA EURÓPSKEJ ÚNIE,
so zreteľom na rozhodnutie Rady 2009/371/SVV zo 6. apríla 2009 o zriadení Európskeho policajného úradu (Europol) (1), a najmä na jeho článok 26 ods. 1 písm. a),
so zreteľom na rozhodnutie Rady 2009/934/SVV z 30. novembra 2009, ktorým sa prijímajú vykonávacie predpisy upravujúce vzťahy Europolu s jeho partnermi vrátane výmeny osobných údajov a utajovaných skutočností (2), a najmä na jeho články 5 a 6,
keďže:
(1)
Rada 30. novembra 2009 prijala rozhodnutie 2009/935/SVV (3).
(2)
Keďže stanovenie zoznamu tretích štátov a organizácií, s ktorými Europol podľa článku 26 ods. 1 písm. a) rozhodnutia 2009/371/SVV uzavrie dohody (ďalej len „zoznam“), súvisí s vonkajšími vzťahmi Únie a jej členských štátov, uvedeným písmenom sa na Radu prenášajú vykonávacie právomoci stanoviť uvedený zoznam. Na základe rozhodnutí 2009/371/SVV a 2009/935/SVV je tento zoznam uvedený v prílohe k rozhodnutiu 2009/935/SVV.
(3)
Správna rada Europolu preskúma v prípade potreby zoznam a rozhodne, či Rade navrhne zmenu zoznamu.
(4)
Správna rada Europolu na svojom zasadnutí 3. a 4. októbra 2012 rozhodla, že Rade odporučí, aby do zoznamu doplnila určité tretie štáty, pričom zdôvodnila operatívnu nevyhnutnosť uzavrieť s uvedenými tretími štátmi dohody o spolupráci.
(5)
Je veľmi dôležité, aby Europol začal postup smerujúci k uzavretiu dohody o spolupráci s prioritným zameraním na Gruzínsko, vzhľadom na záväzky v rámci Východného partnerstva zriadeného v roku 2009, parafovanie dohody o pridružení medzi Európskou úniou a Gruzínskom v novembri 2013 a program pridruženia EÚ - Gruzínsko, ako aj akčný plán na liberalizáciu vízového režimu medzi EÚ a Gruzínskom.
(6)
Rozhodnutie 2009/935/SVV by sa preto malo zodpovedajúcim spôsobom zmeniť.
(7)
Rada sa 19. decembra 2012 rozhodla konzultovať s Európskym parlamentom a v nadväznosti na túto konzultáciu vydal Európsky parlament stanovisko (4),
PRIJALA TOTO ROZHODNUTIE:
Článok 1
Do bodu 1 prílohy k rozhodnutiu 2009/935/SVV sa vkladajú tieto záznamy:
-
Brazília,
-
Gruzínsko,
-
Mexiko,
-
Spojené arabské emiráty.
Článok 2
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
V Bruseli 6. mája 2014

Labels: 12
18
15